b'\n_START_ARTICLE_\nBogota\n_START_SECTION_\nZgodovina\n_START_PARAGRAPH_\nV \xc4\x8dasu pred \xc5\xa1panskimi osvajalci se je mesto imenovalo Bacat\xc3\xa1. Evropsko naselbino je 6. avgusta 1538 ustanovil Gonzalo Jim\xc3\xa9nez de Quesada, imenovala pa se je Santa F\xc3\xa9 de Bacat\xc3\xa1, kot me\xc5\xa1anica imena njegovega rojstnega kraja Santa F\xc3\xa9 in lokalnega imena. Bacat\xc3\xa1 je dobila sodobno ime Bogota, ko je postala glavno mesto Novega kraljestva Granade, ki je bila del podkraljevine Peru, kasneje pa samostojna podkraljevina Nova Granada. Mesto je kmalu postalo eno izmed sredi\xc5\xa1\xc4\x8d \xc5\xa1panske kolonialisti\xc4\x8dne mo\xc4\x8di v Ju\xc5\xbeni Ameriki._NEWLINE_Leta 1810/1811 so se me\xc5\xa1\xc4\x8dani uprli \xc5\xa1panski vladavini in ustanovili svojo lastno vlado, vendar so se morali zadovoljiti z notranjimi razdelitvami in za\xc4\x8dasno vrnitvijo oblasti \xc5\xa1panskim voja\xc5\xa1kim lojalistom, ki so ponovno vzpostavili nadzor nad mestom med letoma 1816 in 1819, ko ga je po svoji voja\xc5\xa1ki zmagi v Boyaci zasedel Sim\xc3\xb3n Bol\xc3\xadvar. Tedaj je Bogota postala glavno mesto Gran Colombie, teritorialne federacije dana\xc5\xa1nje Paname, Kolumbije, Venezuele in Ekvadorja. Ko se je federacija razdelila na posamezne konstitutivne republike, je Bogota ostala glavno mesto Nove Grenade, kasneje preimenovane v Kolumbijo._NEWLINE_Leta 1956 se je mestna ob\xc4\x8dina zdru\xc5\xbeila z ostalimi sosednimi ob\xc4\x8dinami in oblikovala t. i. \xc2\xbbposebno okro\xc5\xbeje\xc2\xab\xc2\xa0(\xc5\xa1pansko Distrito Especial). Z ustavo iz leta 1991 je bila Bogota potrjena kot glavno mesto Kolumbije, hkrati pa pridobila tudi staro ime Santa Fe de Bogot\xc3\xa1 in zamenjala naziv posebno okro\xc5\xbeje v \xc2\xbbglavno okro\xc5\xbeje\xc2\xab\xc2\xa0(\xc5\xa1pansko: Distrito Capital). Avgusta leta 2000 je bilo ime mesta uradno zamenjano iz starega \xc2\xbbSanta F\xc3\xa9 de Bogot\xc3\xa1\xc2\xab\xc2\xa0v \xc2\xbbBogot\xc3\xa1\xc2\xab. Trenutni vodja lokalne oblasti Bogote D.C. je \xc5\xbeupan Enrique Pe\xc3\xb1alosa.\n_START_SECTION_\nGeografija\n_START_PARAGRAPH_\nBogot\xc3\xa1 le\xc5\xbei na zahodnem delu Savane Bogota (Sabana de Bogot\xc3\xa1), na nadmorski vi\xc5\xa1ini 2640 metrov. Kljub nazivu savana pa Bogota dejansko le\xc5\xbei na visoki planoti Andov. \xc5\xa0ir\xc5\xa1e obmo\xc4\x8dje se imenuje "Altiplano Cundiboyacense", kar v neposrednem prevodu pomeni "visoka planota Cundinamarce in Boyace".\n_START_SECTION_\nKlimatske razmere\n_START_PARAGRAPH_\nBogot\xc3\xa1 ima subtropsko visokogorsko podnebje (K\xc3\xb6ppen Cfb). Povpre\xc4\x8dna letna temperatura mesta je 14,5 \xc2\xb0C, razpon tempertaur pa je med 6 in 19 \xc2\xb0C ob jasnih dneh ter 10 do 18 \xc2\xb0C v de\xc5\xbeevnih dneh. Preko celega leta se v mestu izmenjavajo suha in de\xc5\xbeevna obdobja. Najbolj suhi meseci so december, januar, julij in avgust, najbolj topel pa je marec, ko je najvi\xc5\xa1ja povpre\xc4\x8dna temperatura 19,7 \xc2\xbaC. Najhladnej\xc5\xa1i mesec je januar s povpre\xc4\x8dno temperaturo 7,6 \xc2\xb0C. V mestu je pogosta jutranja megla, saj je meglenih kar povpre\xc4\x8dno 220 dni na leto. Son\xc4\x8dni dnevi so v mestu redki._NEWLINE_Uradna najvi\xc5\xa1ja izmerjena temperatura v mestu je bila 26,6 \xc2\xb0C,  najni\xc5\xbeja pa \xe2\x88\x927,1 \xc2\xb0C._NEWLINE_Najbolj de\xc5\xbeevni meseci so april, maj, september, oktober in november, med katerimi je nebo nad mestom po ve\xc4\x8dini prekrito z nizko obla\xc4\x8dnostjo, pogosto pa tudi piha. Temperature v teh mesecih se gibljejo med 7 in 18  \xc2\xb0C.\n_START_SECTION_\nUpravna delitev\n_START_PARAGRAPH_\nBogot\xc3\xa1 je razdeljena na 20 distriktov. Bogatej\xc5\xa1i sloj poseljuje prete\xc5\xbeno severne in severovzhodne predele mesta, najrevnej\xc5\xa1i distrikti pa so na jugu in jugozahodu. _NEWLINE_Z vsakim od distriktov upravlja voljeni upravni odbor, v katerem je najmanj sedem \xc4\x8dlanov. Glavni \xc5\xbeupan imenuje lokalne \xc5\xbeupane distriktov s seznama, ki ga predlaga posamezni upravni odbor.'